# ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε.

**ΑΜΑΡΟΥΣΙΟΥ** **Μαρούσι 2 – 5 – 2025**

# Ταχ. Δ/νση: Λ. Κηφισιάς 211 Αρ. Πρ. : 87

**Τ.Κ. 15124 Μαρούσι**

**Τηλ. & Fax: 210 8020697**

**Πληροφορίες: Δημ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ Υπουργείο Μεταφορών & Υποδομών, Διοίκηση Hellenic Train**

**Κοινοποίηση: Πανελλήνια Ένωση Προσωπικού Έλξης (ΠΕΠΕ), Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΨΗΦΙΣΜΑ**

**ΣΥΜΠΑΡΑΣΤΑΣΗΣ & ΑΛΛΗΛΕΓΓΥΗΣ**

**στον απολυμένο συνδικαλιστή Κ. Γενιδούνια**

ΑΠΑΙΤΟΥΜΕ ΤΗΝ ΑΜΕΣΗ ΑΡΣΗ ΤΗΣ ΑΔΙΚΗΣ ΚΑΙ ΑΝΑΙΤΙΟΛΟΓΗΤΗΣ ΑΠΟΛΥΣΗΣ ΤΟΥ ΑΠΟ ΤΗ ΔΙΟΙΚΗΣΗ ΤΗΣ Hellenic Train

Το Δ. Σ. του Συλλόγου Εκπ/κών Π. Ε. Αμαρουσίου, ύστερα από την ανακοίνωση της απόλυσης του συνδικαλιστή και πρώην Προέδρου της ΠΕΠΕ από τη διοίκηση της εταιρείας εκμετάλλευσης των σιδηροδρόμων Hellenic Train, εκφράζει την αμέριστη συμπαράστασή του στον άδικα και αναιτιολόγητα απολυμένο εργαζόμενο – συνδικαλιστή και απαιτεί την άμεση άρση της απόλυσής του.

Ο Κ. Γενιδούνιας ως Πρόεδρος της ΠΕΠΕ υπήρξε από τις πιο ξεκάθαρες φωνές που προειδοποιούσαν, με στοιχεία και εξώδικα, για τους κινδύνους στο σιδηροδρομικό δίκτυο πολύ πριν το τραγικό δυστύχημα στα Τέμπη, ενώ ως πρόεδρος του σωματείου, είχε αποστείλει εξώδικες επιστολές προς τη διοίκηση της Hellenic Train, τον ΟΣΕ, τη Ρυθμιστική Αρχή Σιδηροδρόμων (ΡΑΣ) και το Υπουργείο Υποδομών και Μεταφορών, καταγγέλλοντας σοβαρές ελλείψεις στην ασφάλεια, βλάβες τροχαίου υλικού και επικίνδυνη αμέλεια στη συντήρηση της υποδομής. Σύμφωνα με όσα κατέθεσε στον ανακριτή, το σωματείο απέστειλε τουλάχιστον τρία εξώδικα μετά το 2021, με αποδέκτες όλους τους εμπλεκόμενους φορείς.

Το τελευταίο εξώδικο, το οποίο αποδείχθηκε τραγικά προφητικό, εστάλη τον Οκτώβριο του 2022 — μόλις τρεις μήνες πριν το δυστύχημα στα Τέμπη. Απευθυνόταν στον τότε Υπουργό Υποδομών Κώστα Καραμανλή, στον Γενικό Γραμματέα Μεταφορών, τη διοίκηση του ΟΣΕ, με κοινοποίηση στη ΡΑΣ και τη Hellenic Train. Το σωματείο ζητούσε επισήμως να αξιοποιηθεί βίντεο από επιβατική διαδρομή Αθήνα – Θεσσαλονίκη, το οποίο κατέγραφε τις επικίνδυνες συνθήκες του δικτύου παρουσία στελέχους της εταιρείας. Το υλικό αυτό, κατά την ΠΕΠΕ, αγνοήθηκε προκλητικά από τις αρμόδιες αρχές.

Το εξώδικο προειδοποιούσε ρητά ότι, παρά την αύξηση των ταχυτήτων στα δρομολόγια, τα συστήματα ασφαλείας δεν είχαν ολοκληρωθεί, με αποτέλεσμα το δίκτυο να είναι ουσιαστικά έκθετο σε σοβαρά ατυχήματα.

Μετά την τραγωδία των Τεμπών, ο Κ. Γενιδούνιας και η ΠΕΠΕ βρέθηκαν στο στόχαστρο. Αντί η εταιρεία και το κράτος να διερευνήσουν τις ευθύνες που κατήγγειλε το σωματείο, επιχείρησαν να φιμώσουν τις φωνές που είχαν προειδοποιήσει. Ο Κ. Γενιδούνιας κατήγγειλε «ομερτά» από τη διοίκηση της Hellenic Train για τα ζητήματα ασφάλειας και προσλήψεις συνταξιούχων, ορισμένοι εκ των οποίων είχαν στραφεί εναντίον του σωματείου.

Η στοχοποίηση κορυφώθηκε στις 19 Ιουνίου 2024, όταν η ΠΕΠΕ απέστειλε ακόμη ένα εξώδικο, καταγγέλλοντας ότι, παρά τις επανειλημμένες εκκλήσεις, κανένα ουσιαστικό μέτρο δεν είχε ληφθεί, συνεχίζοντας να διακυβεύεται η σωματική ακεραιότητα επιβατών και εργαζομένων.

Η απόλυση του Κ. Γενιδούνια δεν αποτελεί απλώς μια εργασιακή αυθαιρεσία — είναι μια πολιτική πράξη φίμωσης. Ένας άνθρωπος που επέλεξε να μιλήσει, να προειδοποιήσει και να προστατεύσει ζωές, αποπέμπεται με τρόπο που συνιστά ευθεία απειλή σε κάθε εργαζόμενο που τολμά να σηκώσει κεφάλι.

Προφανώς, αν επιτρέψουμε να περάσει η απόλυση του Κ. Γενιδούνια, αν και εμείς ως εργαζόμενοι εκπαιδευτικοί προειδοποιήσουμε αύριο για τυχόν επικίνδυνες κτηριακές συνθήκες για τις/τους μαθητές μας και οι προειδοποιήσεις αυτές επαληθευτούν μας περιμένει κι εμάς η απόλυση;

**Στο πλαίσιο αυτό το Δ. Σ. του Συλλόγου Εκπ/κών Π. Ε. Αμαρουσίου καταγγέλλει την άδικη και αναιτιολόγητη απόλυση του Κ. Γενιδούνια και απαιτεί την άμεση ανάκλησή της δηλώνοντας ότι δεν θα επιτρέψουμε ως εργαζόμενοι και πολίτες της χώρας το συνεχές και διευρυνόμενο «μπάζωμα» της υπόθεσης του σιδηροδρομικού εγκλήματος των Τεμπών απαιτώντας την πλήρη διαλεύκανσή του και την απόδοση ευθυνών και ποινών σε αυτούς που το προκάλεσαν με τις πολιτικές τους επιμένοντας μέχρι την τελική δικαίωση των θυμάτων και των οικογενειών τους.**

**Για μια ακόμα φορά τονίζουμε την άμεση αναγκαιότητα της έξωσης της Hellenic Train χωρίς αποζημίωση και την κρατικοποίηση των σιδηροδρόμων με εργατικό έλεγχο.**

**Παιδεία, υγεία, συγκοινωνίες, ρεύμα και νερό δεν είναι εμπορεύματα αλλά ανήκουν στο λαό. Να σταματήσουν οι πολιτικές της ιδιωτικοποίησης όλων των παραπάνω αγαθών που εξαθλιώνουν και δολοφονούν τον ελληνικό λαό.**

**ΑΠΑΙΤΟΥΜΕ ΤΗΝ ΑΜΕΣΗ ΑΡΣΗ ΤΗΣ ΑΔΙΚΗΣ ΚΑΙ ΑΝΑΙΤΙΟΛΟΓΗΤΗΣ ΑΠΟΛΥΣΗΣ ΤΟΥ Κ. ΓΕΝΙΔΟΥΝΙΑ**

Καλούμε το Δ. Σ. της Δ. Ο. Ε. και τους Συλλόγους Εκπ/κών Π. Ε. της χώρας να προβούν στην έκδοση ανάλογων ψηφισμάτων στήριξης και αλληλεγγύης.

